CELEX: 32019R0828
Language: el
Date: 2019-03-14 00:00:00
Title: Κατ' εξουσιοδότηση κανονισμός (ΕΕ) 2019/828 της Επιτροπής, της 14ης Μαρτίου 2019, για την τροποποίηση του κατ' εξουσιοδότηση κανονισμού (ΕΕ) 2016/127 όσον αφορά τις απαιτήσεις σε βιταμίνη D στα παρασκευάσματα για βρέφη και όσον αφορά τις απαιτήσεις σε ερουκικό οξύ στα παρασκευάσματα για βρέφη και τα παρασκευάσματα δεύτερης βρεφικής ηλικίας (Κείμενο που παρουσιάζει ενδιαφέρον για τον ΕΟΧ)

23.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 137/12
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/828 ΤΗΣ ΕΠΙΤΡΟΠΗΣ
         της 14ης Μαρτίου 2019
         για την τροποποίηση του κατ' εξουσιοδότηση κανονισμού (ΕΕ) 2016/127 όσον αφορά τις απαιτήσεις σε βιταμίνη D στα παρασκευάσματα για βρέφη και όσον αφορά τις απαιτήσεις σε ερουκικό οξύ στα παρασκευάσματα για βρέφη και τα παρασκευάσματα δεύτερης βρεφικής ηλικίας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (1), και ιδίως το άρθρο 11 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κατ' εξουσιοδότηση κανονισμός (ΕΕ) 2016/127 της Επιτροπής (2) καθορίζει, μεταξύ άλλων, τους κανόνες σύνθεσης και επισήμανσης των παρασκευασμάτων για βρέφη και των παρασκευασμάτων δεύτερης βρεφικής ηλικίας.
                  
               
                     (2)
                  
                  
                     Ο κατ' εξουσιοδότηση κανονισμός (ΕΕ) 2016/127 προβλέπει ειδικά ότι τα παρασκευάσματα για βρέφη πρέπει να περιέχουν βιταμίνη D σε ποσότητες που κυμαίνονται μεταξύ 2 και 3 μg/100 kcal.
                  
               
                     (3)
                  
                  
                     Διατυπώθηκαν ανησυχίες ότι η υψηλή κατανάλωση παρασκευασμάτων που περιέχουν 3 μg/100 kcal βιταμίνης D, σε συνδυασμό με πρόσθετη πρόσληψη βιταμίνης D μέσω συμπλήρωσης, θα μπορούσε να οδηγήσει σε κατανάλωση βιταμίνης D σε ποσότητες που θα μπορούσαν να προκαλέσουν κινδύνους για την ασφάλεια σε ορισμένα βρέφη. Για να εξασφαλιστεί το υψηλότερο δυνατό επίπεδο προστασίας των βρεφών, η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων («η Αρχή») να αξιολογήσει την ασφάλεια, για τα βρέφη, της κατανάλωσης παρασκευασμάτων που περιέχουν 3 μg/100 kcal βιταμίνης D.
                  
               
                     (4)
                  
                  
                     Στην επιστημονική της γνώμη, της 28ης Ιουνίου 2018, σχετικά με την επικαιροποίηση του ανεκτού ανωτάτου επιπέδου πρόσληψης βιταμίνης D για βρέφη (3), η Αρχή κατέληξε στο συμπέρασμα ότι η χρήση παρασκευασμάτων για βρέφη με περιεκτικότητα σε βιταμίνη D 3 μg/100 kcal μπορεί να οδηγήσει ορισμένα βρέφη ηλικίας έως 4 μηνών στην κατανάλωση ποσοτήτων βιταμίνης D πάνω από το ανεκτό ανώτατο όριο πρόσληψης μόνο από το παρασκεύασμα.
                  
               
                     (5)
                  
                  
                     Η εν λόγω γνώμη κατέληξε επίσης στο συμπέρασμα ότι η χρήση βιταμίνης D με μέγιστη περιεκτικότητα 2,5 μg/100 kcal σε παρασκευάσματα για βρέφη δεν έχει ως αποτέλεσμα την πρόσληψη βιταμίνης D πάνω από το ανεκτό ανώτατο όριο πρόσληψης μόνο από το παρασκεύασμα. Με βάση την εν λόγω γνώμη, η μέγιστη επιτρεπόμενη περιεκτικότητα σε βιταμίνη D βάσει του κατ' εξουσιοδότηση κανονισμού (ΕΕ) 2016/127 για τα παρασκευάσματα για βρέφη θα πρέπει να μειωθεί σε 2,5 μg/100 kcal, σύμφωνα με το άρθρο 6 και τις παραγράφους 1 έως 4 του άρθρου 9 του κανονισμού (ΕΕ) αριθ. 609/2013.
                  
               
                     (6)
                  
                  
                     Τα μέγιστα επίπεδα για το ερουκικό οξύ στα παρασκευάσματα για βρέφη και τα παρασκευάσματα δεύτερης βρεφικής ηλικίας έχουν καθοριστεί βάσει του κατ' εξουσιοδότηση κανονισμού (ΕΕ) 2016/127.
                  
               
                     (7)
                  
                  
                     Η Αρχή έχει εκδώσει επιστημονική γνώμη σχετικά με την παρουσία του ερουκικού οξέος στις ζωοτροφές και στα τρόφιμα (4). Η εν λόγω γνώμη κατέληγε στο συμπέρασμα ότι το υψηλότερο επίπεδο έκθεσης μέσω της διατροφής για το 95ο εκατοστημόριο ήταν υψηλότερο στα βρέφη και τα άλλα παιδιά, γεγονός που μπορεί να συνιστά ένδειξη κινδύνου για τους νέους με υψηλή έκθεση σε ερουκικό οξύ.
                  
               
                     (8)
                  
                  
                     Λαμβανομένων υπόψη των συμπερασμάτων της γνώμης, είναι σκόπιμο να μειωθούν τα ανώτατα όρια περιεκτικότητας ερουκικού οξέος στα παρασκευάσματα για βρέφη και τα παρασκευάσματα δεύτερης βρεφικής ηλικίας.
                  
               
                     (9)
                  
                  
                     Ως εκ τούτου, τα παραρτήματα I και II του κατ' εξουσιοδότηση κανονισμού (ΕΕ) 2016/127 θα πρέπει να τροποποιηθούν αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα παραρτήματα I και ΙΙ του κατ' εξουσιοδότηση κανονισμού (ΕΕ) 2016/127 τροποποιούνται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 181 της 29.6.2013, σ. 35.
         
            (2)  Κατ' εξουσιοδότηση κανονισμός (ΕΕ) 2016/127 της Επιτροπής, της 25ης Σεπτεμβρίου 2015, για τη συμπλήρωση του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις ως προς τη σύνθεση και τις πληροφορίες για τα παρασκευάσματα για βρέφη και τα παρασκευάσματα δεύτερης βρεφικής ηλικίας, καθώς και όσον αφορά τις απαιτήσεις πληροφόρησης σχετικά με τη διατροφή των βρεφών και των μικρών παιδιών, ΕΕ L 25 της 2.2.2016, σ. 1.
         
            (3)  Δελτίο EFSA 2018·16 (8): 5365, σ. 118.
         
            (4)  EFSA Journal 2016· 14 (11): 4593, σ. 173.
      
      
         
            ΠΑΡΑΡΤΗΜΑ
            Τα παραρτήματα I και ΙΙ του κατ' εξουσιοδότηση κανονισμού (ΕΕ) 2016/127 τροποποιούνται ως εξής:
            
                        1.
                     
                     
                        Το παράρτημα I τροποποιείται ως εξής:
                        
                                    α)
                                 
                                 
                                    Στο σημείο 11, η καταχώριση για τη βιταμίνη D αντικαθίσταται από το ακόλουθο κείμενο:
                                    
                                                 
                                             
                                             
                                                Ανά 100 kJ
                                             
                                             
                                                Ανά 100 kcal
                                             
                                          
                                                Ελάχιστο
                                             
                                             
                                                Ανώτατο
                                             
                                             
                                                Ελάχιστο
                                             
                                             
                                                Ανώτατο
                                             
                                          
                                                «Βιταμίνη D (μg)
                                             
                                             
                                                0,48
                                             
                                             
                                                0,6
                                             
                                             
                                                2
                                             
                                             
                                                2,5»
                                             
                                          
                              
                                    β)
                                 
                                 
                                    το σημείο 5.3. αντικαθίσταται από το ακόλουθο κείμενο:
                                    
                                                «5.3.
                                             
                                             
                                                H περιεκτικότητα σε ερουκικό οξύ δεν πρέπει να υπερβαίνει το 0,4 % της συνολικής περιεκτικότητας σε λιπαρές ουσίες.»
                                             
                                          
                              
                  
                        2.
                     
                     
                        Στο παράρτημα II, το σημείο 4.3 αντικαθίσταται από το ακόλουθο κείμενο:
                        
                                    «4.3.
                                 
                                 
                                    Η περιεκτικότητα σε ερουκικό οξύ δεν πρέπει να υπερβαίνει το 0,4 % της συνολικής περιεκτικότητας σε λιπαρές ουσίες.».